Nuwe ANC-app vir die jeugSkermskoot van die Wes-Kaap-app op Mxit Die ANC het Maandag ŉ nuwe app beskikbaar gestel waarmee jongmense op hoogte kan bly van dié party se aktiwiteite. “Die ‘My ANC’-app volg nadat die party groot welslae behaal het met sy ‘My ANC Wes-Kaap’-app op Mxit,” het Jackson Mthembu, nasionale woordvoerder vir die ANC, in ŉ verklaring gesê. “Dié app het meer as 400 000 intekenaars, hoofsaaklik tussen 17 en 25 jaar oud, gehad.” Die ‘My ANC’-app kan glo op meer as 8 000 mobiele toestelle afgelaai word en bied aan jong Suid-Afrikaners die geleentheid om aktief by die ANC betrokke te raak, toegang te kry oor dienslewering, meer te leer oor ANC-gebeure, te stem en te registreer vir die 2014-verkiesing en besonderhede van hul wyksraadslede bekom. Die app spreek glo ook kwessies soos werkloosheid en onderwys aan. “Intekenaars kan ook aan opnames deelneem en registreer as ANC-vrywilligers. Meer as 8 000 mense het reeds deur die ‘My ANC Wes-Kaap’-app as vrywilligers geregistreer,” het Mthembu bygevoeg. Mxit is ŉ gewilde platform vir jeugbetrokkenheid en het meer as 7.3 miljoen aktiewe gebruikers in Afrika. Die landswye ‘My ANC’-app is gratis op Mxit beskikbaar.